SKRIFTLIG FORESPØRGSEL E-2079/99

af Giles Chichester (PPE-DE) til Kommissionen

(12. november 1999)

Om: EU-lovgivningen og undtagelsesbestemmelser for små virksomheder

SMV's store bidrag til beskæftigelse, vækst og konkurrenceevne er almindeligt anerkendt. Liikanen, medlem af Kommissionen, gav under Europa-Parlamentets høring i september i år udtryk for sin uforbeholdne støtte til en konsekvent virksomhedsstrategi, navnlig med henblik på at skabe en egentlig europæisk iværksætterånd og yde støtte til SMV som den vigtigste jobskabende sektor. Man kan kun glæde sig over oprettelsen af BEST-task force, der skal stille forslag om forbedring af lovgivningens kvalitet og ophævelse af unødvendige byrder for SMV. Men der er stadig mange lovgivningsmæssige byrder.

Er Kommissionen klar over, at man i USA har detaljerede oplysninger om, i hvilket omfang små virksomheder er undtaget fra arbejdsmarkedslovgivningen? Har Kommissionen tilsvarende oplysninger?

Agter Kommissionen i modsat fald sammen med BEST at følge bedste praksis fra USA og udarbejde en omfattende oversigt over alle de politikområder inden for lovgivningen, der påvirker små virksomheder?

Findes der en oversigt over den lovgivning, der indeholder undtagelsesbestemmelser for mikrovirksomheder? I benægtende fald hvorfor ikke?

Agter Kommissionen at tage hele erhvervs- og arbejdsmarkedslovgivningen op for at se, om der er mulighed for yderligere undtagelsesbestemmelser for mikrovirksomheder?

Agter Kommissionen i mellemtiden, inden for to måneder, at forelægge en evaluering af hver enkelt lovgivningsdel, der påvirker erhvervslivet, opdelt efter art, omsætning, antal ansatte osv.?

Svar afgivet på Kommissionens vegne af Erkki Liikanen

(20. januar 2000)

Lovgivning skal afbalancere mange forskellige interesser. Fællesskabets virksomheder skal være konkurrencedygtige. Navnlig har små og mellemstore virksomheder behov for et miljø, hvor de kan være innovative og opfylde deres potentiale, hvad angår vækst og jobskabelse.

Kommissionen påskønner det ærede medlems forslag vedrørende forenkling og undtagelse for små virksomheder. I det nye generaldirektorat for virksomheder kommer aspekter forbundet med bedre lovgivning og administrativ forenkling til at spille en vigtig rolle. Der skal oprettes et særligt kontor, som skal behandle forenkling af lovgivningen omkring forretningsmiljøet og reducering af

de administrative byrder, navnlig for små og mellemstore virksomheder. Et af dets vigtigste funktioner bliver at vurdere EF-lovgivningens påvirkning af virksomhederne, og dette kommer til at omfatte et bedre system til at vurdere påvirkning af virksomhederne og direkte høring af virksomhederne. Kommissionen agter i arbejdet med at forbedre vurdering af lovgivningens betydning også at bygge på det arbejde, der er foretaget af OECD vedrørende lovgivningsreform og på eksempler på god praksis fra andre lande. Kontoret agter også at behandle eksisterende praksis i USA med henblik på at udvikle passende informationsredskaber i Kommissionen. Det planlagte arbejde i BEST' handlingsplan om at forbedre beskæftigelse og arbejdsforhold føres også videre af både medlemsstaterne og af Kommissionen.

Kommissionen agter også at overveje tanken om en oversigt over lovgivning, der indeholder undtagelsesbestemmelser for mikrovirksomheder. Den eksisterende vurdering over påvirkning af virksomhederne indeholder allerede oplysninger om undtagelser og tærskler for bestemte virksomheder, navnlig små virksomheder.

Kommissionen har noteret sig Parlamentets opfordring til at vurderingsresultaterne offentliggøres. De foreligger allerede som en del af KOM-dokumentationen og er derfor til rådighed for offentligheden.

Kommissionen administrerer også to andre initiativer, der er beregnet til at forbedre kvaliteten af det lovgivningsmiljø, hvori de europæiske virksomheder fungerer. Oprettelse af et pilotprojekt omfattende et erhvervstestpanel var planlagt i forbindelse med handlingsplanen for det indre marked. Panelet består af repræsentanter for det europæiske erhvervsliv, som gennemgår forslag til ny EF-lovgivning. Meget af panelets arbejde er koncentreret om at identificere omkostningerne ved overholdelse af den foreslåede lovgivning og sandsynlige administrative byrder forbundet med den foreslåede lovgivning. Det nye ved denne fremgangsmåde ligger i den direkte tilbagemelding fra erhvervslivet. Testpanelet er indtil videre blevet konsulteret tre gange, og panelets generelle effektivitet bliver vurderet i begyndelsen af 2000.

SLIM-initiativet blev iværksat i 1996 med det formål at identificere måder til at forenkle lovgivning forbundet med det indre marked. Det har siden da gennemgået 14 forskellige lovgivningsområder, og SLIM-grupper (som består af nationale eksperter og -brugere) har udstedt en lang række henstillinger, som inkluderer nedskæring af omkostninger og administrative byrder, som skyldes EF-bestemmelser. Initiativets funktion undersøges nu af Kommissionen med henblik på at styrke dets generelle kapacitet til at afgive henstillinger og forslag, der sigter på at forbedre gennemførelsen af bestemmelser om det indre marked, forenkling af procedurer og nedskæring af virksomhedernes omkostninger og administrative byrder.